Asia C-14/05

Anagram International Inc.

vastaan

Inspecteur van de Belastingdienst – Douanedistrict Rotterdam

(Gerechtshof te Amsterdamin esittämä ennakkoratkaisupyyntö)

Yhteinen tullitariffi – Yhdistetty nimikkeistö – Tariffiluokittelu – Kaasulla täytettävät ilmapallot

Yhteisöjen tuomioistuimen tuomio (kuudes jaosto) 13.7.2006

Tuomion tiivistelmä

Yhteinen tullitariffi – Tariffinimikkeet – Alanimike 9503 90 32 (joka koskee muovisia leluja, jotka eivät toimi mekaanisesti)

(Komission asetus N:o 442/2000)

Yhdistetyn nimikkeistön, sellaisena kuin se on annettu tariffi- ja tilastonimikkeistöstä ja yhteisestä tullitariffista annetun asetuksen N:o 2658/87 liitteen I muuttamisesta annetulla asetuksella N:o 1832/2002, alanimikettä 9503 90 32 (joka koskee muovisia leluja, jotka eivät toimi mekaanisesti) on tulkittava siten, että siihen kuuluvat tiettyjen tavaroiden luokittelusta yhdistettyyn nimikkeistöön annetun asetuksen N:o 442/2000 liitteessä olevan taulukon 3 kohdassa kuvaillut kaasulla täytettävät ilmapallot, jotka on valmistettu aluminoidusta saumatusta muovikalvosta ja joiden ulkopuoli muodostuu muovikalvosta.

Komission kyseisessä asetuksessa tekemää luokittelua sovelletaan analogisesti ilmapalloihin, jotka on valmistettu samoista materiaaleista mutta joiden sisäpuoli muodostuu muovikalvosta.

(ks. 16, 28, 33 ja 35 kohta sekä tuomiolauselman 1 ja 2 kohta)

YHTEISÖJEN TUOMIOISTUIMEN TUOMIO (kuudes jaosto)

13 päivänä heinäkuuta 2006 ( )

Yhteinen tullitariffi – Yhdistetty nimikkeistö – Tariffiluokittelu – Kaasulla täytettävät ilmapallot

Asiassa C-14/05,

jossa on kyse EY 234 artiklaan perustuvasta ennakkoratkaisupyynnöstä, jonka Gerechtshof te Amsterdam (Alankomaat) on esittänyt 28.12.2004 tekemällään päätöksellä, joka on saapunut yhteisöjen tuomioistuimeen 19.1.2005, saadakseen ennakkoratkaisun asiassa

Anagram International Inc.

vastaan

Inspecteur van de Belastingdienst – Douanedistrict Rotterdam,

YHTEISÖJEN TUOMIOISTUIN (kuudes jaosto),

toimien kokoonpanossa: jaoston puheenjohtaja J. Malenovský sekä tuomarit S. von Bahr ja U. Lõhmus (esittelevä tuomari),

julkisasiamies: A. Tizzano,

kirjaaja: R. Grass,

ottaen huomioon kirjallisessa käsittelyssä esitetyn,

ottaen huomioon huomautukset, jotka sille ovat esittäneet

– Anagram International Inc., edustajinaan advocaat K. Winters ja adviseur J. A. H. Hollebeek,

– Alankomaiden hallitus, asiamiehinään H. G. Sevenster ja D. J. M. de Grave,

– Euroopan yhteisöjen komissio, asiamiehenään J. Hottiaux, avustajanaan avocat F. Tuytschaever,

päätettyään julkisasiamiestä kuultuaan ratkaista asian ilman ratkaisuehdotusta,

on antanut seuraavan

tuomion

1 Ennakkoratkaisupyyntö koskee yhtäältä tariffi‑ ja tilastonimikkeistöstä ja yhteisestä tullitariffista 23 päivänä heinäkuuta 1987 annetun neuvoston asetuksen (ETY) N:o 2658/87 (EYVL L 256, s. 1), sellaisena kuin se on muutettuna 1.8.2002 annetulla komission asetuksella (EY) N:o 1832/2002 (EYVL L 290, s. 1), liitteessä I olevan yhdistetyn nimikkeistön (jäljempänä yhdistetty nimikkeistö) tulkintaa ja toisaalta tiettyjen tavaroiden luokittelusta yhdistettyyn nimikkeistöön 25 päivänä helmikuuta 2000 annetun komission asetuksen (EY) N:o 442/2000 (EYVL L 54, s. 33) liitteessä olevan taulukon 3 kohdan tulkintaa ja tarvittaessa pätevyyttä.

2 Tämä pyyntö on esitetty oikeudenkäynnissä, jossa asianosaisina ovat Anagram International Inc. ‑niminen Yhdysvaltojen oikeuden mukaan perustettu yhtiö (jäljempänä Anagram) ja Inspecteur van de Belastingdienst – Douanedistrict Rotterdam (Rotterdamin tullitoimipaikan tarkastaja, jäljempänä tarkastaja) ja jossa on kyse heliumilla täytettyjen ilmapallojen tariffiluokittelusta.

Asiaa koskevat oikeussäännöt

Yhteisön oikeus

3 Yhdistetty nimikkeistö perustuu maailmanlaajuiseen harmonoituun tavarankuvaus‑ ja koodausjärjestelmään (jäljempänä HS-järjestelmä), jonka on laatinut tulliyhteistyöneuvosto, josta on tullut Maailman tullijärjestö. Kansainvälinen yleissopimus, jolla HS-järjestelmä on otettu käyttöön ja joka on tehty Brysselissä 14.6.1983, sekä 24.6.1986 tehty muutospöytäkirja hyväksyttiin yhteisön puolesta 7.4.1987 tehdyllä neuvoston päätöksellä 87/369/ETY (EYVL L 198, s. 1). Yhdistetyssä nimikkeistössä esitetään uudestaan HS-järjestelmän nimikkeet ja kuusinumeroiset alanimikkeet. Ainoastaan seitsemäs ja kahdeksas numero muodostavat yhdistetyn nimikkeistön oman alajaon.

4 Tosiseikkojen tapahtuma-ajankohtana sovellettu yhdistetyn nimikkeistön versio on se, joka perustuu asetukseen N:o 1832/2002. Yhdistetyn nimikkeistön XX jakson, jonka otsikko on ”Erinäiset tavarat”, 95 ryhmässä, jonka otsikko on ”Lelut, pelit ja urheiluvälineet; niiden osat ja tarvikkeet”, olevissa asian kannalta merkityksellisissä säännöksissä säädetään seuraavaa:

”9503 Muut lelut; pienoismallit ja niiden kaltaiset mallit ajanvietetarkoituksiin, myös liikkuvat; kaikenlaiset palapelit:

– –

9503 90 – muut:

9503 90 10 – –

– – muut:

– – – muovia:

9503 90 32 – – – – jotka eivät toimi mekaanisesti

– –

9505 Juhla‑, karnevaali‑ ja muut huvitusesineet, myös taikomisvälineet ja pilailuesineet:

– –

9505 90 00 – muut”.

5 Asetuksen N:o 2658/87 9 artiklan 1 kohdan a alakohdassa säädetään, että Euroopan yhteisöjen komission tehtävänä on yhdistetyn nimikkeistön soveltaminen ja erityisesti selittävien huomautusten laatiminen ja tavaroiden luokittelu yhdistettyyn nimikkeistöön.

6 Komissio antoi asetuksen N:o 442/2000 kyseisen 9 artiklan mukaisesti. Tämän asetuksen liitteessä olevassa 3 kohdassa luokitellaan tässä oikeudenkäyntimenettelyssä kyseessä olevat tuotteet seuraavalla tavalla:

9503 90 32 Aluminoidusta, saumatusta muovikalvosta valmistetut ilmapallot. Muovikalvo muodostaa ilmapallon ulkokuoren. Ilmapalloissa on täyttöaukko, jossa on synteettisestä materiaalista valmistettu kaistale venttiilinä. Tämä kaistale sulkee kaasun automaattisesti ilmapallon sisään ja estää sen vuotamisen ulos. Ilmapallot täytetään kaasulla (ilmalla tai heliumilla).

7 Näiden tuotteiden luokittelu määräytyy luokittelun yhteydessä olevien perusteluiden mukaan yhdistetyn nimikkeistön ensimmäisen ja kuudennen yleisen tulkintasäännön säännösten, 39 ryhmän 2 huomautuksen v kohdan säännösten sekä yhdistetyn nimikkeistön nimikkeen 9503 ja alanimikkeiden 9503 90 ja 9503 90 32 nimiketekstien mukaan. Näistä perusteluista käy myös ilmi, että näihin tuotteisiin on saatettu painaa erilaisia kuvioita, mikä ei kuitenkaan vaikuta niiden luokitteluun leluilmapalloina.

8 HS-järjestelmän huomautuksissa, jotka koskevat nimikettä 9503, täsmennetään seuraavaa:

”Tähän nimikkeeseen kuuluvat pääasiassa ihmisten (lasten ja aikuisten) ajanvietteeksi tarkoitetut lelut. – – Tähän nimikkeeseen kuuluvat mm.:

A) Kaikki lelut, jotka eivät kuulu nimikkeisiin 95.01 ja 95.02. Monet tämän nimikkeen leluista ovat mekaanisia tai sähkökäyttöisiä.

Tällaisia ovat mm.:

– –

6) ilmapallot ja ‑leijat, muut kuin nimikkeessä 88.01 tarkoitetut.

– –

18) vanteet, diabolot, hyrrät (myös soivat), hyppynarut (kahvalliset), pallot ja ilmapallot (jotka eivät kuulu nimikkeeseen 95.04 tai 95.06).

– – ”

9 HS-järjestelmän huomautuksissa, jotka koskevat nimikettä 9505, todetaan seuraavaa:

”Tähän nimikkeeseen kuuluvat:

A) Juhla‑, karnevaali‑ ja muut huvitusesineet, jotka käyttötarkoituksensa mukaan on valmistettu vain lyhyen ajan kestävistä aineista. Tällaisia esineitä ovat:

1) koristeet, kuten kukka‑ ym. köynnökset, japanilaiset lyhdyt, lyhdyt,

– –

4) huvitusesineet ja muut esineet: markkinapallot, konfetit, paperiserpentiinit, päivänvarjot, sateenvarjot, kazoo-pillit, vappupillit jne.

– – ”

Pääasian oikeudenkäynti ja ennakkoratkaisukysymykset

10 Anagram pyysi 5.2.2003 tarkastajalta sitovaa tariffitietoa tuotteesta, jota se ehdottaa luokiteltavaksi yhdistetyn nimikkeistön alanimikkeeseen 9505 90 00. Tuotetta kuvailtiin seuraavalla tavalla:

”Juhlailmapallo muovista, jossa alumiinipäällystys, useita muotoja, ilmapalloihin on painettu erilaisia aiheita sen tapahtuman mukaan, jota varten ilmapallo on tarkoitettu, kuten syntymäpäivä, syntymä, ystävänpäivä. Ilmapallo täytetään kertaalleen heliumilla ja siinä on venttiili ja ilmapallo on siten suojattu kaasun hukkaanvuotamista vastaan.”

11 Tarkastaja luokitteli tuotteen 27.2.2003 antamassaan sitovassa tariffitiedossa Anagramin ehdotuksen vastaisesti yhdistetyn nimikkeistön alanimikkeeseen 9503 90 32 ja toisti tuotekuvauksena asetuksen N:o 442/2000 liitteessä olevan taulukon 3 kohdassa olevan nimiketekstin.

12 Tarkastajan sen päätöksen johdosta, jolla se hylkäsi Anagramin kyseisestä sitovasta tariffitiedosta esittämän valituksen, Anagram nosti kanteen Gerechtshof te Amsterdamissa.

13 Tuotteen mallikappaleen tutkittuaan kyseinen tuomioistuin alkoi epäillä, onko kyseessä olevan ilmapallon luokittelu leluksi perusteltua, ja se totesi, että ilmapallolla ei ole huvitus‑ ja leikkimistarkoituksessa käytettävän lelun välttämättömiä ominaisuuksia ja että se vastaa pikemminkin ”juhlaesineiden” käsitettä yhdistetyn nimikkeistön nimikkeen 9505 mukaisesti.

14 Asetuksen N:o 442/2000 osalta ennakkoratkaisupyynnön esittänyt tuomioistuin katsoo, että riidanalaisella tuotteella ei ole kyseisen asetuksen liitteenä olevan taulukon 3 kohdassa kuvailtuja ominaisuuksia. Se kuitenkin katsoo, että asiassa C‑130/02, Krings, 4.3.2004 annettu tuomio (Kok. 2004, s. I‑2121, 35 kohta) huomioon ottaen on asetusta N:o 442/2000 aiheellista soveltaa analogisesti riidanalaiseen tuotteeseen tarkastajan ehdotuksen mukaisesti. Näin ollen kyseinen tuomioistuin pohtii sitä, onko tämä asetus yhteensopiva yhdistetyn nimikkeistön nimiketekstin kanssa.

15 Näissä olosuhteissa Gerechtshof te Amsterdam päätti lykätä asian käsittelyä ja esittää yhteisöjen tuomioistuimelle seuraavat ennakkoratkaisukysymykset:

”1) Onko asetuksen N:o 442/2000 liitteessä olevaa 3 kohtaa tulkittava siten, että tämä kohta käsittää myös tosiseikoissa – – kuvatut tavarat?

2) Jos on, onko asetus tältä osin pätevä?

3) Jos asetus on pätemätön tai jos se ei ulotu nyt kysymyksessä oleviin tavaroihin, voidaanko yhteistä tullitariffia tulkita siten, että nämä tavarat on luokiteltava ’juhlaesineinä’ [yhdistetyn nimikkeistön] alanimikkeeseen 9505 90 00?”

Ennakkoratkaisukysymysten arviointi

16 Alustavasti on todettava, että kansallisen tuomioistuimen käsiteltävänä oleva asia koskee kaasulla täytettävien sellaisten ilmapallojen tariffiluokittelua, jotka valmistetaan aluminoidusta, saumatusta muovikalvosta siten, että muovikalvo muodostaa ilmapallon sisäpuolen. Pallot, jotka on valmistettu samoista materiaaleista mutta joiden ulkokuori muodostuu muovikalvosta, luokitellaan yhdistetyn nimikkeistön alanimikkeeseen 9503 90 32 (joka koskee muovisia leluja, jotka eivät toimi mekaanisesti) asetuksen N:o 442/2000 liitteessä olevan taulukon 3 kohdan mukaisesti.

17 Toisella kysymyksellään, jota on aiheellista tarkastella ensimmäiseksi, koska jos siihen annettava vastaus on kieltävä, ensimmäinen kysymys jää vaille tarkoitusta, ennakkoratkaisupyynnön esittänyt tuomioistuin pohtii, onko asetuksen N:o 442/2000 liitteessä olevan taulukon 3 kohta pätevä siltä osin kuin siinä luokitellaan aluminoidusta, saumatusta muovikalvosta valmistetut pallot, joiden ulkokuori muodostuu muovikalvosta, yhdistetyn nimikkeistön alanimikkeeseen 9503 90 32.

18 Vakiintuneen oikeuskäytännön mukaan Euroopan unionin neuvosto on antanut komissiolle, joka toimii yhteistyössä jäsenvaltioiden tulliasiantuntijoiden kanssa, laajan harkintavallan tarkentaa tullinimikkeiden sisältöä tietyn tavaran luokittelemiseksi. Komission toimintavalta määrätä asetuksen N:o 2658/87 9 artiklassa tarkoitettuja toimenpiteitä ei kuitenkaan oikeuta sitä muuttamaan tullinimikkeiden sisältöä tai soveltamisalaa (ks. tältä osin em. asia Krings, tuomion 26 kohta oikeuskäytäntöviittauksineen).

19 Näin ollen on tarpeen tutkia, onko yhdistetyn nimikkeistön alanimikettä 9503 90 32 tulkittava siten, että se kattaa sellaiset tuotteet kuten asetuksen N:o 442/2000 liitteessä olevan taulukon 3 kohdassa kuvaillut ilmapallot.

20 Myös vakiintuneen oikeuskäytännön mukaan oikeusvarmuus ja valvonnan helppous edellyttävät, että tavaroiden tariffiluokittelun ratkaisevana luokitteluperusteena on yleensä oltava tavaroiden objektiiviset ominaispiirteet ja ominaisuudet, sellaisina kuin ne on määritelty yhdistetyn nimikkeistön nimiketekstissä. Komission laatimat yhdistetyn nimikkeistön selittävät huomautukset sekä harmonoidun tavarankuvaus‑ ja koodausjärjestelmän osalta Maailman tullijärjestön yhteydessä laaditut selitykset auttavat huomattavasti eri tullinimikkeiden sisällön tulkinnassa, vaikka ne eivät olekaan oikeudellisesti sitovia (ks. asia C-467/03, Ikegami, tuomio 17.3.2005, Kok. 2005, s. I‑2389, 17 kohta).

21 Tuotteen käyttötarkoitus voi olla tariffiin luokittelussa objektiivinen arviointiperuste siltä osin kuin se liittyy kiinteästi kyseiseen tuotteeseen, jolloin tällaista liitynnän kiinteyttä on pystyttävä arvioimaan tuotteen objektiivisten ominaispiirteiden ja ominaisuuksien mukaan (ks. em. asia Ikegami, tuomion 23 kohta oikeuskäytäntöviittauksineen).

22 Anagram katsoo, että asetuksen N:o 442/2000 liitteessä olevan taulukon 3 kohdassa kuvailtua ilmapalloa ei voida luokitella yhdistetyn nimikkeistön alanimikkeessä 9503 90 32 tarkoitetuksi ”leluksi”. Koska tällainen ilmapallo voi vain leijua ilmassa, sitä ei voida käyttää ajanvietteenä tai leikeissä. Lisäksi ilmapallo ei ole valmistusmateriaalinsa vuoksi riittävän vahva ja kestävä, jotta sitä voidaan käyttää leluna. Anagram katsoo, että ilmapallo ei vastaa yhdistetyn nimikkeistön nimikkeen 9503 kuvausta eikä HS-järjestelmän tätä nimikettä koskevia huomautuksia.

23 HS-järjestelmän nimikettä 9503 koskevista huomautuksista johtuu tältä osin, että tässä nimikkeessä tarkoitettu lelu on pääasiassa ihmisten (lasten ja aikuisten) ajanvietteeksi tarkoitettu esine.

24 On kuitenkin todettava, että kyseessä olevilla ilmapalloilla on tällainen ominaisuus niiden heikosta ja huonosti kestävästä materiaalista huolimatta, koska niiden lyhyt käyttöaika ja se, että ne leijuvat ilmassa, ei ole esteenä sille, että erityisesti lapset käyttävät niitä ajanvietteenä ja leikkivät niillä.

25 Lisäksi HS-järjestelmän huomautukset, jotka koskevat nimikettä 9503, tukevat komission näistä ilmapalloista asetuksessa N:o 442/2000 tekemää luokittelua, koska näissä huomautuksissa täsmennetään, että tähän nimikkeeseen kuuluvat ilmapallot ja ‑leijat sekä pallot (muut kuin seurapeleihin ja urheiluun tarkoitetut pallot).

26 Asian kannalta ei myöskään ole merkitystä sillä, että kyseisiä ilmapalloja voidaan käyttää myös juhlatarvikkeina. Kun tuotteen objektiivinen ominaisuus voidaan tarkastaa tulliselvityksen yhteydessä, se seikka, että tuotetta on mahdollista käyttää myös muulla tavoin, ei voi olla esteenä sen oikeudelliselle luonnehdinnalle. Tuotteen tulliluokitusta varten ei ole välttämätöntä, että tämä tuote on tarkoitettu vain tai yksinomaan kyseistä objektiivista ominaisuutta vastaavaa käyttöä varten. On riittävää, että tämä käyttö muodostaa sen pääasiallisen tarkoituksen (ks. tältä osin asia C‑395/93, Neckermann Versand, tuomio 9.8.1994, Kok. 1994, s. I‑4027, 8 ja 9 kohta).

27 Lopuksi yhdistetyn nimikkeistön alanimikkeiden 9503 90 ja 9503 90 32 nimiketekstistä ei käy ilmi sellaista erillistä luokitteluperustetta, joka on luonteenomainen kaasulla täytetyille ilmapalloille. Nimiketekstiin sisältyy vain kaksi yleistä ehtoa, joiden täyttyessä tuote voi kuulua yhdistetyn nimikkeistön alanimikkeeseen 9503 90 32, toisin sanoen, että tuote on valmistettu muovista ja että se ei ole mekaaninen; asetuksen N:o 442/2000 liitteessä olevan taulukon 3 kohdassa tarkoitettu tuote täyttää nämä kaksi edellytystä.

28 Kansalliselle tuomioistuimelle on näin ollen vastattava, että toisen kysymyksen tarkastelu ei ole paljastanut seikkoja, jotka voisivat vaikuttaa asetuksen N:o 442/2000 pätevyyteen siltä osin kuin sen liitteessä olevan taulukon 3 kohdassa tarkoitetut tuotteet luokitellaan yhdistetyn nimikkeistön alanimikkeeseen 9503 90 32.

29 Ensimmäisen kysymyksen osalta, jolla halutaan tietää, onko pääasiassa kysymyksessä olevat tavarat luokiteltava myös yhdistetyn nimikkeistön alanimikkeeseen 9503 90 32, on aiheellista muistuttaa, että luokitteluasetus on soveltamisalaltaan yleinen, eli sitä ei sovelleta vain tiettyyn talouden toimijaan, vaan sitä sovelletaan kaikkiin tavaroihin, jotka ovat samanlaisia kuin asetusta varten lausuntonsa antaneen tullikoodeksikomitean tutkimat tavarat. Kun luokitteluasetusta tulkittaessa määritetään, mikä on tällaisen asetuksen soveltamisala, on otettava huomioon muun muassa asianomaisen asetuksen perustelut (ks. em. asia Krings, tuomion 33 kohta oikeuskäytäntöviittauksineen).

30 Anagram väittää, että asetuksen N:o 442/2000 liitteessä olevan taulukon 3 kohdassa olevaan kuvailuun nähden riidanalainen tuote ei kuulu kyseisen kohdan soveltamisalaan. Anagram korostaa sitä, miten selvästi ilmapalloa kuvaillaan, eli että se muodostuu muovikalvosta, jonka sisäpuolelle on saumaamalla kiinnitetty alumiinikalvo. Anagramin mukaan tässä säännöksessä on kyse vain tämän tyyppisistä ilmapalloista. Riidanalaisessa tuotteessa muovikalvo on kuitenkin pallon sisäpuolella.

31 Tältä osin on todettava, että pääasian oikeudenkäynnissä kyseessä oleva tuote ei ole sama kuin asetuksen N:o 442/2000 liitteessä olevan taulukon 3 kohdassa kuvailtu tuote siltä osin kuin se ei vastaa kaikilta ominaisuuksiltaan siinä olevaa tuotteen kuvausta. Näin ollen, kuten Alankomaiden hallitus on kirjallisissa huomautuksissaan aivan oikein todennut, kyseistä asetusta ei voida soveltaa suoraan tähän tuotteeseen.

32 Kuten yhteisöjen tuomioistuin on jo todennut, asetuksen N:o 442/2000 kaltaisen luokitteluasetuksen analoginen soveltaminen tässä asetuksessa tarkoitettuihin vastaaviin tuotteisiin kuitenkin edistää yhdistetyn nimikkeistön johdonmukaista tulkintaa sekä taloudellisten toimijoiden yhdenvertaista kohtelua (ks. em. asia Krings, tuomion 35 kohta).

33 Ainoa ero kyseessä olevan tuotteen ja asetuksen N:o 442/2000 liitteessä olevan taulukon 3 kohdassa olevassa kuvailussa tarkoitetun tuotteen välillä on, että materiaalit, joista tuote koostuu, ovat toisin päin ja, kuten myös komissio toteaa, tällä ei ole vaikutusta tuotteen keskeisiin ominaisuuksiin. Tästä seuraa, että kyseistä asetusta sovelletaan analogisesti Anagramin tuotteeseen.

34 Lisäksi kyseistä 3 kohtaa koskevat ne perustelut vahvistavat tätä toteamusta, joiden mukaan tuotteisiin voidaan painaa eri kuvioita, jotka nyt esillä olevassa asiassa liittyvät pääasiallisesti erilaisiin juhlan aiheisiin ilman, että tällä kuitenkaan on vaikutusta siihen, että tuotteet luokitellaan leluilmapalloiksi.

35 Näin ollen ensimmäiseen kysymykseen on vastattava, että komission asetuksessa N:o 442/2000 tekemää luokittelua, joka koskee tämän asetuksen liitteessä olevan taulukon 3 kohdassa kuvailtua tuotetta, sovelletaan analogisesti kaasulla täytettyihin ilmapalloihin, jotka on valmistettu aluminoidusta saumatusta muovikalvosta ja joiden sisäpuoli muodostuu muovikalvosta.

36 Edellä todetun kannalta kolmanteen kysymykseen ei ole tarpeellista vastata.

Oikeudenkäyntikulut

37 Pääasian asianosaisten osalta asian käsittely yhteisöjen tuomioistuimessa on välivaihe kansallisessa tuomioistuimessa vireillä olevan asian käsittelyssä, minkä vuoksi kansallisen tuomioistuimen asiana on päättää oikeudenkäyntikulujen korvaamisesta. Oikeudenkäyntikuluja, jotka ovat aiheutuneet muille kuin näille asianosaisille huomautusten esittämisestä yhteisöjen tuomioistuimelle, ei voida määrätä korvattaviksi.

Näillä perusteilla yhteisöjen tuomioistuin (kuudes jaosto) on ratkaissut asian seuraavasti:

1) Toisen kysymyksen tarkastelu ei ole paljastanut seikkoja, jotka voivat vaikuttaa tiettyjen tavaroiden luokittelusta yhdistettyyn nimikkeistöön 25 päivänä helmikuuta 2000 annetun komission asetuksen (EY) N:o 442/2000 pätevyyteen siltä osin kuin sen liitteessä olevan taulukon 3 kohdassa tarkoitetut tuotteet luokitellaan tariffi‑ ja tilastonimikkeistöstä ja yhteisestä tullitariffista 23 päivänä heinäkuuta 1987 annetun neuvoston asetuksen (ETY) N:o 2658/87, sellaisena kuin se on muutettuna 1.8.2002 annetulla komission asetuksella (EY) N:o 1832/2002, liitteessä I olevan yhdistetyn nimikkeistön alanimikkeeseen 9503 90 32.

2) Komission asetuksessa N:o 442/2000 tekemää luokittelua, joka koskee tämän asetuksen liitteessä olevan taulukon 3 kohdassa kuvailtua tuotetta, sovelletaan analogisesti kaasulla täytettyihin ilmapalloihin, jotka on valmistettu aluminoidusta saumatusta muovikalvosta ja joiden sisäpuoli muodostuu muovikalvosta.

Allekirjoitukset